แบงก์กรุงเทพปัด เบี้ยวจ่ายฟ็อกซ์
แบงก์กรุงเทพยันเรื่องเบี้ยวจ่ายการันตีแทนแกรมมี่-ซีทีเอช อยู่ในขั้นตอนศาล ยันฟ็อกซ์ผิดสัญญา
29 ต.ค. 2565

แบงก์กรุงเทพยันเรื่องเบี้ยวจ่ายการันตีแทนแกรมมี่-ซีทีเอช อยู่ในขั้นตอนศาล ยันฟ็อกซ์ผิดสัญญา 
นายคณิต สีห์ ผู้ช่วยผู้จัดการใหญ่ ธนาคารกรุงเทพ เปิดเผยกรณีที่ปรากฏข่าวว่าธนาคารไม่ยอมชำระเงินตามสัญญาค้ำประกันที่ธนาคารกรุงเทพ ทำให้ บริษัท ซีทีเอช และบริษัท จีเอ็มเอ็ม แกรมมี่ หรือ “จีเอ็มเอ็ม” ไว้ โดย ฟ็อกซ์ เน็ตเวิร์ค กรุ๊ป เอเชีย เป็นผู้รับประโยชน์ในฐานะคู่สัญญานั้น ขอชี้แจงว่า ธนาคารได้ออกหนังสือสัญญาค้ำประกันซีทีเอชและจีเอ็มเอ็มให้ไว้กับฟ็อกซ์ โดยมีเงื่อนไขว่าหากสองบริษัทผิดสัญญาที่ทำไว้ ธนาคารจึงจะจ่ายเงินให้ฟ็อกซ์ ซึ่งสัญญาที่ซีทีเอชและจีเอ็มเอ็มทำกับฟ็อกซ์ ธนาคารกรุงเทพมิได้ลงนามในสัญญาดังกล่าว จึงไม่ใช่คู่สัญญาโดยตรง ฟ็อกซ์เป็นเพียงผู้รับประโยชน์ตามหนังสือสัญญาค้ำประกันที่ธนาคารกรุงเทพทำให้ไว้ ทั้งนี้ซีทีเอชและจีเอ็มเอ็มได้ยืนยันกับธนาคารกรุงเทพว่าฟ็อกซ์เป็นฝ่ายผิดสัญญา
ทั้งนี้ เนื่องจากขณะนี้ฟ็อกซ์ได้ยื่นฟ้องซีทีเอช จีเอ็มเอ็ม และธนาคารกรุงเทพ ต่อศาลชั้นต้นที่เขตปกครองพิเศษฮ่องกง ธนาคารกรุงเทพจึงไม่สามารถให้รายละเอียดได้
ทั้งนี้ ฟ็อกซ์ เน็ตเวิร์ค กรุ๊ป เอเชีย ได้ยื่นฟ้องธนาคารกรุงเทพ กรณีไม่จ่ายแบงก์การันตีแทนสองบริษัทข้างต้น ที่ค้างชำระค่าสิทธิการออกอากาศมูลค่ากว่า 2,500 ล้านบาท และต้องชำระดอกเบี้ยกรณีจ่ายล่าช้า แต่ธนาคารกรุงเทพไม่ได้จ่ายตามสัญญา ซึ่งฟ็อกซ์ระบุว่าจะกระทบความเชื่อมั่นต่อธนาคารกรุงเทพและระบบการเงินไทย